Ir-rewwixta Fis-seba' sena, Ġeħojada għamel il-qalb u bagħat iġib kapijiet tal-mija: Għażarija bin Ġeroħam, Ismagħel bin Ġeħoħanan, Għażarija bin Għobed, Magħxija bin Għadajja, u Elisafat bin Żikri, u daħal f'patt magħhom. Daru ma' Ġuda kollu u ġabru l-Leviti mill-ibliet kollha ta' Ġuda, u l-kapijiet tal-familji ta' Iżrael, u ġew Ġerusalemm. U l-ġemgħa kollha ntrabtet b'patt mas-sultan f'dar Alla u qalilhom Ġeħojada: "Hawn hu bin is-sultan! Ħa jsaltan bħalma qal il-Mulej dwar ulied David. Dan li għandkom tagħmlu. Terz minnkom li tkunu għassa s-Sibt, qassisin u Leviti, oqogħdu ħdejn l-għetiebi tal-bibien; terz ieħor ħdejn il-palazz tas-sultan, u t-terz l-ieħor f'bieb Sur. U l-poplu kollu fil-bitħa ta' dar il-Mulej. U ħadd ma jidħol f'dar il-Mulej, ħlief il-qassisin u l-Leviti li jkunu fis-servizz; jidħlu huma biss għax huma kkonsagrati. U l-poplu kollu għandu jħares l-ordnijiet tal-Mulej. U l-Leviti jduru madwar is-sultan dawramejt, kulħadd bl-armi f'idu; u kull min jipprova jidħol fid-dar oqtluh. Ibqgħu mas-sultan, jidħol jew joħroġ." U l-Leviti u l-poplu kollu ta' Ġuda għamlu kulma ordnalhom Ġeħojada, il-qassis, u kull wieħed ħa n-nies tiegħu - sew dawk li kienu deħlin is-Sibt sew dawk li kienu ħerġin is-Sibt, għax Ġeħojada, il-qassis, ma ħalla ebda taqsima toħroġ. U Ġeħojada, il-qassis, ta lill-kapijiet tal-mija l-lanez, it-tarkiet il-kbar u t-tarkiet iż-żgħar tas-sultan David, li kien hemm fid-dar ta' Alla. Imbagħad qassam il-poplu kollu, kull wieħed bl-armi f'idu, min-naħa ta' Nofsinhar tat-tempju għan-naħa tat-Tramuntana, kollha jħarsu lejn l-artal u t-tempju madwar is-sultan. Imbagħad ħarġu 'l bin is-sultan, u xeddewlu l-kuruna u tawh il-proklama u hekk għamluh sultan; u dilkuh Ġeħojada u wliedu, u bdew jgħajtu: "Viva s-Sultan". Il-qtil ta' Għatalija U Għatalija, malli semgħet l-għajta tal-poplu jiġri u jfaħħar lis-sultan, marret għal fuq il-folla f'dar il-Mulej. U ħarset, u hemm kien is-sultan wieqaf fuq tribuna ħdejn id-dħul ; u maġenb is-sultan il-prinċpijiet, u t-trumbettieri u l-poplu kollu tal-pajjiż kien ferħan u jdoqq it-trumbetti, filwaqt li l-kantanti bl-istrumenti tagħhom imexxu l-kant ta' tifħir. U Għatalija ċarrtet ħwejjiġha u bdiet tgħajjat: "Tradiment, Tradiment". U Ġeħojada l-qassis ħareġ il-kapijiet tal-mija u l-fizzjali tal-eżerċtu u qalilhom: "Oħorġuha 'l barra mill-palazz bejn żewġ fillieri, u kull min imur warajha, agħtuh il-mewt bix-xabla." Għax il-qassis kien qal: "La toqtluhiex f'dar il-Mulej." U kif waslet fid-daħla taż-żwiemel għal ġewwa l-palazz tas-sultan, meddew idejhom fuqha u qatluha hemmhekk. U għamel Ġeħojada patt bejnu u bejn il-poplu kollu, u bejn is-sultan, li jkunu l-poplu tal-Mulej. U l-poplu kollu mar fit-tempju ta' Bagħal, u ġarrfuh u farrku għalkollox l-artali u x-xbihat tiegħu; u 'l Mattan, qassis ta' Bagħal, qatluh quddiem l-artali. U Ġeħojada, il-qassis, ħalla s-servizzi tat-tempju tal-Mulej f'idejn il-qassisin u l-Leviti, li David kien qassam fit-tempju tal-Mulej, biex joffru s-sagrifiċċji tal-ħruq lill-Mulej - kif inhu miktub fil-Liġi ta' Mosè - b'kant ferrieħi skont l-ordnijiet ta' David. Qiegħed ukoll purtinara fil-bibien tat-tempju tal-Mulej biex ebda ħaġa mniġġsa ma tidħol. Imbagħad ħa l-kapijiet tal-mija u l-kbarat u n-nies li kellhom xi setgħa fuq il-poplu, u l-poplu kollu tal-pajjiż, u niżżlu s-sultan mit-tempju tal-Mulej; u għaddewh mill-Bieb il-Kbir għall-palazz tas-sultan, u qegħduh fuq it-tron tas-saltna. Feraħ il-poplu kollu tal-pajjiż, u l-belt strieħet, u lil Għatalija qatluha bix-xabla.